Verkið Tíðni er manngeng hljóðpípa sem gefur hljóð á 50 riðum , en það er sama tíðni rafmagnsins sem kemur frá stöðinni . Í verkinu Tíðni sjáum við sjálfar höfuðskepnurnar að leik . Hér er unnið með vatnið , jörðina , loftið og eldinn svo úr verður samtal milli tóns og rafstraums ; tveggja af ósýnilegu börnum náttúrunnar . Þegar norðanvindurinn blæs og leikur um hljóðpípuna myndast djúpur tónn sem á máli vísindanna hefur sveiflutíðnina 50 rið . Á sama augnabliki flæðir vatnið um virkjunina svo úr verður rafstraumur . Og þá verður samtalið einmitt til - því sveiflutíðni hans er einnig 50 rið . Undrið gerist : Hjörtu tóns og rafstraums slá í sama takti . Verk Gjörningaklúbbsins , Móðir jörð , er gróðurreitur sem hefur verið útbúinn við stöðina . Gjörningaklúbbinn skipa þær Eyrún Sigurðardóttir , Jóní Jónsdóttir og Sigrún Hrólfsdóttir . Móðir Jörð tekur þátt í ævintýrum tæknivæðingarinnar , jafnt með skapandi sem eyðandi mætti sínum . Hún hýsir ljósleiðara og rafmagnsstaura jafnt sem menn og lífríki . En hún getur fyrirvaralaust slitið sambandinu með krafti sínum . Það er til lítils að rökræða við náttúruna . Í október 2003 voru gróðurtorfur úr Þóristungum , sem eru á svæði fyrirhugaðs Sporðöldulóns , fluttar á hinn gróðursnauða tanga við Vatnsfellsstöð í samvinnu við Landgræðslu ríkisins . Virkjunin sér gróðurreitnum fyrir skjóli auk rafmagns sem lýsir upp útlínur hans þegar skyggja fer . Þegar við notum rafmagn þrýstum við á „ play “ takkann á móður jörð án þess að velta endilega fyrir okkur samhengi hlutanna . Í rökkrinu fær verkið allt annað yfirbragð . Meðfylgjandi mynd er tekin kl. 01:34 miðvikudaginn 20. júlí 2005 . Skoða myndina > >